ചൂണ്ടല് പഞ്ചായത്തില് വാക്സിന് വിതരണത്തെ ചൊല്ലി വിവാദം കുന്നംകുളം: ജനപ്രതിനിധികളെ അറിയിക്കാതെ ആശാ പ്രവര്ത്തകര് എത്തിച്ചവര്ക്ക് വാക്സിന് വിതരണം ചെയ്തതിനെ ചൊല്ലി ചൂണ്ടല് പഞ്ചായത്തില് തര്ക്കം. ജില്ലാ ആരോഗ്യ കേന്ദ്രത്തില് നിന്നും ഇന്നലെ ചൂണ്ടല് പഞ്ചായത്ത് പ്രാഥമികാരോഗ്യ കേന്ദ്രത്തിലേക്ക് 300 ഡോസാണ് നല്കിയത്. എന്നാല് ഇത് ഏപ്രില് 11, 12 തീയതികളില് ഒന്നാം ഡോസ് എടുത്തവര്ക്ക് രണ്ടാം ഡോസിനുള്ള വാക്സിനായിരുന്നു. ആരോഗ്യ കേന്ദ്രത്തില് നിന്നും വിവരമറിയിച്ചതനുസരിച്ച് ആശാ പ്രവര്ത്തകര് ഓരോ വാര്ഡുകളില്നിന്നും ഒന്നാം ഡോസ് എടുത്തവരെ ഒഴിവാക്കി അടുത്ത ബന്ധുക്കളെയും സ്വന്തക്കാരെയും വാക്സിന് എടുക്കാന് എത്തിച്ചതാണ് വിവാദമായിരിക്കുന്നത്. പഞ്ചായത്തിന് പുറത്തുള്ളവരെയും വാക്സിനെടുക്കാന് എത്തിച്ചുവെന്നും ആക്ഷേപമുണ്ട്. അറുപതോളം പേര്ക്കാണ് ഇത്തരത്തില് വാക്സിന് വിതരണം ചെയ്തത്. വാക്സിന് കേന്ദ്രത്തിലുണ്ടായിരുന്ന പഞ്ചായത്ത് പ്രസിഡന്റ്, വൈസ് പ്രസിഡന്റ്, മറ്റു വാര്ഡ് മെമ്ബര്മാര് എന്നിവരോട് കൂടിയാലോചന നടത്താതെയാണ് ആരോഗ്യ വിഭാഗം ജീവനക്കാരും ആശാ പ്രവര്ത്തകരും ചേര്ന്ന് വാക്സിന് വിതരണത്തിന് ആളുകളെ എത്തിച്ചതെന്ന് പറയുന്നു. ഓരോ വാര്ഡിലും നാനൂറിനും അഞ്ഞൂറിനും ഇടയിലുള്ളവര് വാക്സിന് വിതരണത്തിനായി ദിവസങ്ങളായി കാത്തിരിക്കുമ്ബോഴാണ് ഇത്തരത്തിലൊരു സംഭവം. പ്രായമായവരുള്പ്പെടെയുള്ളവര് രണ്ടാം ഡോസിനുവേണ്ടി കാത്തിരിക്കുമ്ബോഴാണ് 18 വയസ് പിന്നിട്ടവരുള്പ്പെടെയുള്ളവര്ക്ക് ഒന്നാം ഡോസായി വാക്സിന് കുത്തിവയ്പ്പ് നടത്തിയത്. വിവിധ വാര്ഡുകളില് നിന്നെത്തിയ പ്രായമായവരുള്പ്പെടെയുള്ളവര്ക്ക് വാക്സിന് സ്വീകരിക്കാനാകാതെ മടങ്ങേണ്ടിയും വന്നു. ബന്ധപ്പെട്ടവരില്നിന്നും വിശദീകരണം തേടാനാണ് പഞ്ചായത്ത് ഭരണ സമിതിയുടെ തീരുമാനം.